Kaapse vloede saai chaosDele van die Paarl in onder water. Foto: @IsgaakGaidien/Twitter Kaapstadse owerhede het hul hande vol nadat gure weersomstandighede die stad getref het, en verskeie vloede veroorsaak het. Wilfred Solomons-Johannes, woordvoerder van die stad se rampbestuursentrum, het gesê ‘n noodsentrum is opgerig vir slagoffers wat deur die vloede geraak word. “Die slegte en gure weer wat die Wes-Kaap getref het, raak meer as 10 000 mense,” het Solomons-Johannes Vrydag gesê. Swaar reën en koue temperature gaan na verwagting tot die naweek voortduur. “Die swaar reënval word vererger deur die koue en nat weeromstandighede. Nog ŉ kouefront word Saterdag verwag.” Volgens Solomons-Johannes is die gebiede wat die ergste geraak word Philippi, Nyanga, Gugulethu, Khayelitsha, Lwandle, die Kaapse Vlakte en Somerset-Wes. Die noodsentra versprei kos en komberse. Solomons-Johannes het gesê riviere kan oorstroom as gevolg van die aanhoudende neerslag en het inwoners versoek wat naby rivieroewers bly, om versigtig te wees. Lees ook: Reën, ysige weer in die Kaap veroorsaak chaos